CELEX: 32012D0063
Language: et
Date: 2011-10-31 00:00:00
Title: 2012/63/EL: Komisjoni otsus, 31. oktoober 2011 , riigiabi SA. 30931 (C/11) kohta – Rumeenia – Lennujaamataristu arendamise abikava (teatavaks tehtud numbri K(2011) 7863 all)  EMPs kohaldatav tekst

2.2.2012   
            
            
               ET
            
            
               Euroopa Liidu Teataja
            
            
               L 30/21
            
         KOMISJONI OTSUS,
   31. oktoober 2011,
   riigiabi SA. 30931 (C/11) kohta – Rumeenia
   Lennujaamataristu arendamise abikava
   (teatavaks tehtud numbri K(2011) 7863 all)
   (Ainult rumeeniakeelne tekst on autentne)
   (EMPs kohaldatav tekst)
   (2012/63/EL)
   EUROOPA KOMISJON,
   võttes arvesse Euroopa Liidu toimimise lepingut, eriti selle artikli 108 lõike 2 esimest lõiku,
   võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
   ning arvestades järgmist:
   1.   MENETLUS
   
   
               (1)
            
            
               17. mail 2010 teatasid Rumeenia ametiasutused Euroopa Liidu toimimise lepingu artikli 108 lõike 3 kohaselt komisjonile elektronkirjas abikavast, mille raames antakse riigiabi piirkondlikele lennujaamadele. Kõnealuse teatise registreerimisnumber on N 185/2010.
            
         
               (2)
            
            
               Komisjon küsis lisateavet kavandatud meetme kohta 23. juunil 2010, 7. oktoobril 2010, 3. detsembril 2010 ja 17. märtsil 2011. Rumeenia ametiasutused esitasid nõutud teabe 22. juulil 2010, 27. oktoobril 2010, 20. jaanuaril 2011 ja 5. aprillil 2011.
            
         
               (3)
            
            
               15. septembril 2010 teatasid Rumeenia ametiasutused komisjonile, et teatatud abikavas on tehtud teatavad muudatused, eelkõige seoses abisaajate arvuga.
            
         
               (4)
            
            
               24. mai 2011. aasta kirjas teatas komisjon Rumeenia ametiasutustele otsusest algatada teatatud abikava ja lennujaamadega seotud muude meetmete suhtes ELi toimimise lepingu artikli 108 lõike 2 kohane ametlik uurimismenetlus (edaspidi „algatamisotsus”) (1). 23. juunil 2011 võttis komisjon vastu kõnealuse otsuse paranduse.
            
         
               (5)
            
            
               Algatamisotsus avaldati Euroopa Liidu Teatajas
                   (2). Komisjon palus huvitatud isikutel esitada oma märkused.
            
         
               (6)
            
            
               Rumeenia esitas märkused algatamisotsuse kohta oma kirjades 27. juunil 2011, 5. juulil 2011 ja 19. augustil 2011.
            
         
               (7)
            
            
               Komisjonile esitas märkused kolm huvitatud isikut, täpsemalt Carpatair (Timișoara lennujaamas opereeriv lennuettevõtja), Cluj-Napoca lennujaam ja Rumeenia lennujaamade ühendus. Huvitatud isikute märkused hõlmasid nii teatatud abikava kui ka lennujaamade lisarahastamist riigieelarvest nende tegevuskahjumi korvamiseks alates Rumeenia ühinemisest ELiga.
            
         
               (8)
            
            
               Komisjon edastas huvitatud isikute märkused Rumeeniale 16. septembri 2011. aasta kirjas.
            
         2.   TEATATUD MEETME KIRJELDUS
   
   
               (9)
            
            
               Teatatud meede hõlmab väikeste piirkondlike lennujaamade taristusse tehtavate investeeringute riiklikku rahastamist.
            
         
               (10)
            
            
               Teatatud meetme eesmärk on toetada lennuohutusstandardite järgimist Rumeenia piirkondlikes lennujaamades ning ohutu ja elujõulise õhutransporditaristu arendamist ning parandada juurdepääsu ja regionaalarengut.
            
         
               (11)
            
            
               Esialgses hindamisetapis teatasid Rumeenia ametiasutused, et Rumeenia piirkondlikud lennujaamad teenivad üldjuhul kahjumit ja et nende tegevuskahjumi katab igal aastal riik. Rumeenia ametiasutused esitasid komisjonile täieliku ülevaate D-kategooria lennujaamade riiklikust rahastamisest alates Rumeenia ühinemisest ELiga.
            
         
               (12)
            
            
               Rumeenia ametiasutused märkisid, et lennujaamadele igal aastal antud tegevustoetused moodustavad enamasti abi mahus, mis on vabastatud teatamiskohustusest kooskõlas komisjoni 28. novembri 2005. aasta otsusega 2005/842/EÜ EÜ asutamislepingu artikli 86 lõike 2 (nüüd ELi toimimise lepingu artikli 106 lõike 2) kohaldamise kohta üldist majandushuvi pakkuvaid teenuseid osutavatele ettevõtjatele avalike teenuste eest makstava hüvitisena antava riigiabi suhtes (3).
            
         
               (13)
            
            
               Ainsaks erandiks oleks Timișoara lennujaama riiklik rahastamine, mis Rumeenia ametiasutuste väitel ei kujuta endast riigiabi, kuna meede vastab turutingimustel tehtavate investeeringute tingimustele. Timișoara lennujaama riiklikku rahastamist hindab komisjon eraldi.
            
         3.   TEATISE TAGASIVÕTMINE
   
   
               (14)
            
            
               25. juuli 2011. aasta kirjaga võtsid Rumeenia ametiasutused tagasi oma teatise registreerimisnumbriga SA. 30931 Rumeenia väikeste piirkondlike lennujaamade taristusse tehtavate investeeringute riikliku rahastamise kohta. Rumeenia ametiasutused teatasid oma kavast rahastada kõnealuseid lennujaamu kooskõlas ühenduse suunistega lennujaamade rahastamise ja piirkondlikest lennujaamadest opereerivate lennuettevõtjate riikliku stardiabi kohta (4) (edaspidi „lennundussuunised”) ja üldist majandushuvi pakkuvaid teenuseid käsitleva otsusega.
            
         
               (15)
            
            
               Lennundussuunistes tunnistatakse, et mõnda lennujaamade majandustegevusharu ning erandjuhtudel ka kogu lennujaama tegevust, võib pidada üldist majandushuvi pakkuvaks teenuseks. Sellisel juhul kohustab riiklik ametiasutus lennujaama operaatorit osutama teatavaid avalikke teenuseid ning võib hiljem kompenseerida avaliku teenuse osutamise kohustusega kaasnenud kulud.
            
         
               (16)
            
            
               Üldist majandushuvi pakkuvaid teenuseid käsitlevat otsust kohaldatakse avalike teenuste eest makstavate hüvitiste puhul, mida makstakse ettevõtetele, kelle keskmine aastakäive enne maksustamist (kõik tegevusalad kokku) oli kahel üldist majandushuvi pakkuvate teenuste osutamisele eelnenud majandusaastal alla 100 miljoni euro ja kellele kõnealuse teenuse eest makstava hüvitise suurus jääb alla 30 miljoni euro aastas, ning hüvitise puhul, mida makstakse avalike teenuste osutamise eest lennujaamadele, kelle aasta keskmine reisijate arv ei ületanud kahe majandushuvi pakkuva teenuse osutamisele eelnenud aasta jooksul miljonit inimest aastas. Kui üldist majandushuvi pakkuvaid teenuseid käsitlevas otsuses sätestatud tingimused on täidetud, võib avalike teenuste eest makstavat hüvitist lugeda siseturuga kokkusobivaks ning see on vabastatud ELi toimimise lepingu artikli 108 lõike 3 kohasest teatamiskohustusest.
            
         
               (17)
            
            
               Vastavalt nõukogu 22. märtsi 1999. aasta määruse (EÜ) nr 659/1999 (millega kehtestatakse üksikasjalikud eeskirjad EÜ asutamislepingu artikli 93 (nüüd artikkel 88) kohaldamiseks) (5) artiklile 8 võivad asjaomased liikmesriigid teatise tagasi võtta, enne kui komisjon on teinud abi kohta otsuse. Kõnealuse määruse artikli 8 lõike 2 kohaselt peab komisjon juhtudel, kui ta on algatanud ametliku uurimismenetluse, selle ka lõpetama.
            
         
               (18)
            
            
               Võttes arvesse asjaolu, et Rumeenia võttis oma teatise tagasi ning rahastab piirkondlikke lennujaamu täielikus kooskõlas lennundussuuniste ja üldist majandushuvi pakkuvaid teenuseid käsitleva otsuse sätetega, otsustas komisjon lõpetada teavitatud meetme suhtes ametliku uurimismenetluse kooskõlas ELi toimimise lepingu artikli 108 lõikega 2.
            
         
               (19)
            
            
               Käesolev otsus ei piira algatamisotsuse kohaldamist muude meetmete suhtes. Seega kohaldatakse nende meetmete suhtes endiselt ametlikku uurimist,
            
         ON VASTU VÕTNUD KÄESOLEVA OTSUSE:
   Artikkel 1
   Kooskõlas ELi toimimise lepingu artikli 108 lõikega 2 otsustas komisjon osaliselt lõpetada ametliku uurimismenetluse teatatud abikava suhtes, mis hõlmab väikeste piirkondlike lennujaamade taristusse tehtavate investeeringute riiklikku rahastamist, sest Rumeenia võttis tagasi oma teatise kõnealuse projekti kohta.
   Artikkel 2
   Käesolev otsus on adresseeritud Rumeeniale.
   
      Brüssel, 31. oktoober 2011
      
         
            Komisjoni nimel
         
         
            asepresident
         
         Joaquín ALMUNIA
      
   
   
      (1)  Ametlik uurimismenetlus hõlmab nii teatatud abikava väikeste piirkondlike lennujaamade taristu arendamise toetamiseks riikliku rahastamiskava kaudu kui ka teatavate lennujaamade tegevuskahjumi katmist riigieelarve vahenditest.
   
      (2)  ELT C 207, 13.7.2011, lk 3.
   
      (3)  ELT L 312, 29.11.2005, lk 67.
   
      (4)  ELT C 312, 9.12.2005, lk 1.
   
      (5)  EÜT L 83, 27.3.1999, lk 1.